हमारे देश में वकीलों के चेम्बर एक व्यापारिक दुकानों की तरह दिखाई देते हैं। क्या ये चेम्बर नैतिकता, सुधारवाद, स्वार्थ और अहंकाररहित मेलजोल के केन्द्र नहीं बन सकते थे। यदि ऐसा होता तो यही चेम्बर भगवान की अदालत के रूप में पूजनीय स्थल बने हुए दिखाई देते। अदालतों के कमरों से अधिक शांति और संतोष नैतिक वकीलों के चेम्बर में जाकर मिलता। नीदरलैंड देश में काफी हद तक यह अधिकार दिये गये हैं कि वकीलों को प्रत्येक मुकदमें की प्रारम्भिक अवस्था में ही पूरे तथ्यों और कानूनी प्रावधानों के दृष्टिगत स्वयं ही एक न्यायिक निर्णय का प्रयास करें। ऐसे प्रयास के बाद दोनों वकील मिलकर एक निर्णय की तरह आदेश जारी करते हैं। वह आदेश यदि परस्पर सहमति से बना हो तो स्वाभाविक है कि दोनों पक्ष राजी और आगे अदालतों की आवश्यकता नहीं रहती। इसके विपरीत यदि किसी पक्ष को वकीलों के निर्णय से सहमति न हो तो वह अदालत के समक्ष मुकदमा प्रस्तुत कर सकता है, परन्तु ऐसे मुकदमों में अदालतें भी वकीलों के निर्णय को महत्त्व देती हैं और तथ्यों को साबित करने में निरर्थक समय बर्बाद नहीं होता।